সেটা ১৯৮৯ সাল। আজকের শেয়ার বাজারের সঙ্গে আসমান-জমিন ফারাক সেই যুগের শেয়ার বাজারের। বাঙালিদের ভিতর শেয়ার নিয়ে তখনও বিশেষ কোনও আগ্রহ তৈরি হয়নি। শেয়ার বাজারের কাজকর্মের ধরণধারণও ছিল অন্যরকম। বৈদুতিন যুগের মতো এতো অনায়াস ছিল না কেনাবেচা। হাতের বিভিন্ন মুদ্রায়, ইশারা-ইঙ্গিতে কেনাবেচা হত। পরিস্থিতি বদলাতে শুরু করল ১৯৯৫ সাল থেকে। বৈদুতিন মাধ্যমকে কাজে লাগিয়ে কেনাবেচা শুরু হল। কিন্তু যেটা বদলালো না, সেটা হল ঝুঁকি। অন্ধের মতো শেয়ার বাজারে লগ্নি করলে ডুবতে হয়, এটা প্রথম দিন থেকেই বুঝে গিয়েছিলেন স্বপন। তাই প্রতিটি পদক্ষেপই করতেন সাবধানে, যথেষ্ট পড়াশুনোর পর, বুদ্ধি খাটিয়ে। শেয়ার বাজারে দীর্ঘ সময় কাটিয়ে যে উপলব্ধি স্বপনের, তা হল, উত্থান-পতনের সঙ্গে লড়াই করতে শিখতে হবে। এক বার লোকসান হলেই মুষড়ে পড়লে চলবে না। কেন লোকসান হল, তার সঠিক কারণ জানতে হবে। নিজের ভুল হলে শোধরাতে হবে তা। স্বপনের বক্তব্য, “অতি লোভীদের জন্য শেয়ার বাজার নয়। উপার্জনের খিদে যেমন থাকবে, তেমন সবচেয়ে প্রয়োজনীয় গুণটি হল সবদিক বিবেচনা করে পদক্ষেপ করা। চটজলদি লাভের ফাঁদে যাঁরা পড়বেন, তাঁদের ভরাড়ুবি নিশ্চিত।“